Apple opdaterer Magsafe Battery Pack – kan nu lade hurtigere

Det hører til sjældenhederne at en softwareopdatering giver bedre hardware-specifikationer. Men det er faktisk tilfældet med seneste version 2.7 til Apple Magsafe Battery Pack. Enheden er et batterimodul, der via det magnetiske Magsafe-system, kobler på kompatible iPhones og derved øger batteritiden på telefonen.

Magsafe Battery Pack udkom i sommeren 2021 og fik ikke mange bifald for den noget langsomme 5 Watt opladning, som den kunne præstere på daværende tidspunkt. Forklaringen på daværende tidspunkt fra Apple var at beskytte batteriet og undgå unødig varme. Om de blot har valgt at se gennem fingre med det nu eller om der er fundet en måde at øge effekten uden førnævnte bivirkninger har Apple ikke kommenteret på.

For at opdatere enheden oplyser Apple på sine supportside, at du blot skal tilslutte den til bagsiden af din iPhone. Opdateringen på denne måde kan tage op til en uge. Hvis det skal gå hurtigere, så kan du tilslutte batteriet via et Lightning-kabel til din Mac eller iPad – så tager opdateringen kun fem minutter.

Formålet med batteriet er naturligvis at øge batterilevetiden på telefonen, uden at skulle forbi en lader. Apple oplyser at de øgede tider (under optimale forhold) er som følger:

Op til 70% øget batterilevetid med iPhone 12 mini eller iPhone 13 mini

Op til 60% øget batterilevetid med iPhone 12 eller iPhone 13

Op til 60% øget batterilevetid med iPhone 12 Pro eller iPhone 13 Pro

Op til 40% øget batterilevetid med iPhone 12 Pro Max eller iPhone 13 Pro Max

Apple Magsafe Battery Pack kan købes på Apples webshop og har en pris på 849 kroner.

Apple opdaterer Magsafe Battery Pack – kan nu lade hurtigere